Ouers gevonnis vir kindermishandeling Die ouers se identiteit mag nie bekendgemaak word nie om hul kinders – die slagoffers – s’n te beskerm. Foto: Verskaf ŉ Egpaar is in die hooggeregshof in Bloemfontein aan twee aanklagte van kinderverwaarlosing en twee van kindermishandeling skuldig bevind. Die vrou in haar laat 30’s en die man in sy middel 40’s wat in Bloemspruit woon, se name kan nie genoem word nie om die minderjarige slagoffers – hul kinders – se identiteit te beskerm. Hulle is elkeen vier jaar gevangenisstraf opgelê en die man nog sewe jaar en ŉ bykomende vonnis van 50 dae tronkstraf of ŉ boete van R500 vir die besit van dwelms. Die vrou het ŉ bykomende vyf jaar gevangenisstraf gekry, sê sers. Fakiswe Matoti, Bloemfonteinse polisiewoordvoerder. Die egpaar is op 5 Junie vanjaar danksy ŉ wenk van Maroela Media-lesers in Pretoria-Noord in hegtenis geneem. “Hulle is tans in aanhouding en sal binnekort teruggebring word Bloemfontein toe waar hulle verhoor sal word,” het AO Loraine Earle, polisiewoordvoerder, destyds gesê. Die egpaar het hul 11-jarige dogter gedwing om met ouer mans seksuele omgang te hê. Maroela Media het vroeër berig die egpaar is in Mei 2015 in hegtenis geneem nadat die polisie inligting ontvang het dat twee kinders op ŉ kleinhoewe in Bloemspruit mishandel word. Volgens polisierekords het die egpaar hul 11-jarige dogter gedwing om met ouer mans seksuele omgang te hê waarvoor hulle betaling ontvang het. Hul negejarige seun is aangerand en glo ook seksueel misbruik. Na bewering is die kinders onder meer ook met sigarette gebrand. Die egpaar het op 13 aanklagte tereggestaan. Hulle het aanvanklik al die hofsittings van die verhoor bygewoon, maar op 23 April was hulle nêrens te vinde nie. ŉ Lasbrief vir hul inhegtenisneming is toe uitgereik. Omdat hulle soek was, kon die media destyds hul name bekendmaak.